Sídlisková záhada

Bezmyšlienkovite sedím. Tú biológiu sa asi nikdy nenaučím. Pozerám von oknom, sneží. Opäť si čítam stať „Kostra človeka“. Už sa to učím dve a pol hodiny a neviem si to zapamätať.

„Laura, prosím, poď sem na chvíľu!“ – volá ma mama z kuchyne.

„ Čooo je?“ – zavolám otrávene z izby. Stavím sa, že ma mama opäť zapriahne do roboty.

„Potrebujem pomôcť pri poťahovaní torty.“ No, nevravela som? Kuchyňa a ja sa nekamarátime. Väčšinou, keď v nej tvorím, končí to jednou veľkou katastrofou. Ale pri pečení mame pomáham rada. Robí najlepšie torty na svete. Všetci jej ich dávajú piecť. Aj teraz. Teta Pecníková z tretieho poschodia. Jej vnúčik Radko má zajtra štyri roky, a tak mu dala urobiť čokoládovú tortu s fondánovým autíčkom. Zrazu mi zvoní telefón. Volá Sofia. Je mojou najlepšou kamoškou.

„ Čau Lauri. Prosím ťa, príď rýchlo k nám! Mám niečo veľmi súrne,“ - zložila. Nechápem. Viem však toľko, že musím rýchlo ísť, lebo je poriadne rozrušená. Mama z výrazu mojej tváre poľahky vyčíta vážnosť situácie a len prikývne: „ Choď.“ Dávam mame letmý bozk na líce, obliekam sa a bežím k Sofii. V hlave sa mi vynára snáď tisíc otázok. Čo sa udialo? Prečo je taká vyplašená? Čo sa vlastne stalo? Začínam mať strach... Keď konečne dobieham ku Gregorovcom, otvára mi teta so zvyčajným úsmevom. Zháčim sa . Žeby Sofiina mama netušila, čo sa deje? Divné. Pre istotu na sebe nedám nič znať. Sofia sedí s rozžiarenými očami na svojej veľkej posteli a v ruke drží čosi, čo sa podobá na hŕbu starých zažltnutých zviazaných papierov.

„Kniha?“- prekvapene na ňu pozerám. „ Ja sem letím v strachu, že sa ti stalo niečo vážne a ...“

„ Už nefrfli! Vyzerá to, že tá kniha je nejaký denník a môže mať už dobrých sto rokov. Našla som ho, keď som pomáhala upratovať povalu našej starej tehlovej bytovky.“ Na chvíľku pochybujeme, či môžeme do toho dávneho sveta len tak vstúpiť . Ale zvedavosť nás premáha. A tak ho predsa len otvárame a čítame...

3. máj

 Dnes bol taký obyčajný deň. S dievkami od susedov sme boli na potoku plákať pokrovce. Bolo že to výskotu, keď sa neďaleko malí šarvanci špliechali studenou vodou. Mládenci zas pomáhali chlapom pri mládzi. Aj môj milý Janík bol s nimi.

5. máj

Mamenka dnes spomínali, že jedna zo sliepok prestala niesť...

 So Sofiou sa na seba udivene pozeráme. Myslíme na to isté: „ Vtedy ľudia ale mali problémy.“ Znudene čítame ďalej. Aspoň nám čas prejde rýchlejšie. A tak sme z konca jari, cez leto, prešli až k jeseni. Keď nás to už naozaj prestáva baviť, oči nám prebehnú riadkami:

... po celej dedine sa o tom pošuškáva. Už po tretí večer sa v diaľke mihotajú čudesné svetlá. A dnes sme sa o tom s Janíkom presvedčili i my. Svetlá i akýsi chrapotavý zvuk prichádzal z miest, kde boli mokré a blatisté pôdy. Vyľakali sme sa veru preveľmi a s Janíkom utekali rýchlo domov.

Na chvíľu prestávame čítať. Zhrozili sme sa. Počuli sme totiž, že naše sídlisko postavili na pozemkoch, kde bolo kedysi samé blato. Bolo známe, že architekti vypracúvali mnohé projekty, ako toto miesto vysušiť, aby sa tu mohlo začalo stavať... Čo ak sa tie zvláštne zvuky či svetlá vrátia? Čo ak TO bude znovu strašiť naše sídlisko? V nádeji, že sa dopátrame k spôsobu ako TO premôcť, opäť sa radšej rýchlo púšťame do čítania.

11. september

Dedinčania začínajú byť vážne znepokojení. Už je to piaty deň, čo sa vždy večerom objavujú tie zvláštne svetlá, podchvíľou miznú, čudesne sa mihocú. A k tomu aj ten nepríjemný zvuk. Mnohí vravia, že je to duch starého mlynára, ktorý raz tade prechádzal, blato ho uväznilo a on sa už nikdy nevrátil. Jeho mlyn zostal opustený. Ktosi hovoril, že sa tam chce teraz vrátiť a pokračovať vo svojom remesle.

Obe so Sofiou sme znervózneli . Nechceme si to však priznať. Veď nie sme malé deti, ktoré sa vyplašia pri prvom bu-bu-bu. Pre istotu sa ale zhodneme, že stresov bolo na dnes dosť a čítanie odkladáme.

V tú noc môžem zostať spať u Sofii. Namiesto spánku sa však v posteli len nervózne prehadzujem. Letmo pozerám na hodiny. Je jedenásť hodín večer.

 „Lauri, spíš?“ – ticho sa ozve Sofia.

 „Nie,“- odpovedám ešte tichšie. Strach nám naháňa tá istá vec. Nemusíme si to navzájom ani povedať. Poznáme sa od malička. Denník mi vŕta stále v hlave. Váham, či podľahnúť detskému strachu, alebo sa odvážne pustím do čítania. Veď nakoniec nemusí ísť o nič vážne, presviedčam seba samu.

„ Sofi, ja idem dočítať ten denník!“ - poviem pevným hlasom. „ Ideš do toho so mnou?“

„ Ja neviem či je to dobrý nápad... A navyše neviem, či by sme o takomto čase mali strašiť po byte,“ – cítiť v hlase Sofiinu neistotu. Pri slove strašiť mi stiahlo hrdlo. Opäť zneistiem. Ale potom predsa len víťazí presvedčenie, že nie sme malé deti a trochu nočného dobrodružstva nezaškodí. Idem do predsiene po baterku, spoločne so Sofiou sa usalašíme v posteli a hľadáme stranu, kde sme pred tým skončili.

14.september

Dnes sa všetci dedinčania zhodli, že načim s tým dačo urobiť. Hneď po západe slnka sa desať najsilnejších chlapov vybralo na miesto, kde sa tie svetlá už toľké dni objavovali. Keď ta prišli, ozval sa veľký rachot a zalialo ich svetlo, ktoré akoby vychádzalo z očí strašnej kovovej obludy. Za hlasného škripotu čohosi sa zrazu obluda zastavila. V tom sa jej otvoril bok a vyšiel z nej továrnik, starý pán Weis. Všetci udivene pozerali jeden po druhom. A najviac asi pán továrnik. Vraj sa veľmi naľakal. Však kto by sa aj nie, keď ide večerom domov a pred ním sa zrazu objaví kopa statných chlapov s palicami či vidlami v rukách. Našim chlapom sa zas uľavilo, keď zistili, že z neznámeho čuda sa vykľulo prvé auto v celom šírom okolí. Bude že to smiechu pri vyprávaní tejto príhody ešte na mnohých veseliciach."

Vydýchli sme si. Teraz už vieme, že nám ani nášmu sídlisku nič nehrozí. Na stenu izby cez okno ešte občas zablúdia lúče svetiel okoloidúcich áut. Nám to ale nevadí. Spokojne zaspávame.

 Rebeka Berdisová, 7.B

 ZŠ A. Sládkoviča Sliač